HDZ-ovac je davio SDP-ovca i prijetio: 'Vi ste smeće, gnoj...'

Policija je uhitila i privela Renata Čehulića (HDZ) zbog napada na Dražena Mikuleca (SDP) u srijedu navečer ispred zgrade općine Zlatar Bistrice. Njih dvojica su, inače, vjenčani kumovi...

<p><strong>Pazite kud se krećete po noći. Vi ste smeće, gnoj...nama smrdi vaš gnoj, </strong>dio je prijetnji i uvreda koje je <strong>Renato Čehulić (HDZ) iz Zlatar Bistrice</strong> izgovarao u srijedu navečer <strong>Draženu Mikulecu (SDP), zamjeniku načelnika zlatarbistričke općine</strong>. Dok mu je to govorio, <strong>držao ga je rukama za vrat i davio ga prislonjenoga na zid općine</strong>. </p><p><strong>Policija je Čehulića uhitila i privela</strong>. Potvrdili su nam da je još uvijek<strong> na kriminalističkoj obradi</strong> u PP Zlatar Bistrica te da će protiv njega podnijeti kaznenu prijavu. Za sada, doznajemo u policiji, imaju elemenata za kazneno djelo prijetnje, a hoće li odgovarati za još koje kazneno djelo, znat će nakon što utvrde sve činjenice i ispitaju svjedoke. </p><p>Čehulić je predvodio prosvjednike koji su ispred zgrade negodovali zbog izmjene urbanističkoga plana. Prema toj izmjeni, u Zlatar Bistrici od srijede je zabranjeno otvaranje novih farmi. Na to su ih, kažu nam vijećnici, 'natjerali' građani koji se žale na užasan smrad.</p><p>Zlatar Bistrica poznata je po velikom broju, uglavnom peradarskih farmi. Petnaestak vlasnika još je ranije pisalo i Općinskom vijeću, ali i državnim institucijama, nezadovoljni zbog nemogućnosti proširenja svojih djelatnosti. </p><p>- Nakon što smo završili sjednicu Vijeća i izašli iz zgrade, dočekali su nas prosvjednici, vlasnici farmi. <strong>Počeli su fućkati i vikati, a onda je Čehulić napao Mikuleca</strong> – rekao nam je jedan od vijećnika. </p><h2>Mikulec: U šoku sam! Odrasli smo zajedno, susjedi smo i vjenčani kumovi</h2><p>Čehulić je, prema izjavama svjedoka, krenuo prema zamjeniku načelnika, <strong>odgurno ga na zid zgrade, stisnuo, uhvatio ga za vrat, prijetio mu i vrijeđao ga. </strong></p><p>- Još imam ogrebotine na vratu. U totalnom sam šoku. On i ja samo odrasli zajedno, susjedi smo i vjenčani kumovi. Jadno je do čega dođe zbog politike – rekao nam je napadnuti Mikulec. </p><p>U Zlatar Bistrici na vlasti je SDP i tvrde kako iza ovog prosvjeda stoji HDZ te da su većina prosvjednika-farmera njihovi članovi.</p><h2>Sukob razljutio šefa zagorskog HDZ-a</h2><p>To je razljutilo Žarka Tušeka, predsjednika zagorskog HDZ-a i saborskog zastupnika. </p><p>- Prema mojim informacijama, bio je to miran i najavljen prosvjed zbog dnošenja odluke prema kojoj će u budućnosti biti zabranjena izgradnja novih farmi. Fizički incident, prema mojim informacijama, dogodio se nakon prosvjeda. <strong>Ne pada mi na pamet takav konflikt stavljati u kontekst političkih i stranačkih odnosa. Svako takvo sugeriranje i interpretiranje smatram duboko nekorektnim i ispolitiziranim</strong>. U svakom slučaju, osuđujem svaki oblik verbalnog ili fizičkog nasilja i svejedno mi je kakav je politički ili stranački status bilo koga tko u tome sudjeluje – komentirao je Tušek. </p><h2>Zagorski župan: Niže ne može. Ovo je van svake pameti!</h2><p>Reagirao je i Željko Kolar (SDP), zagorski župan. </p><p>- Niže ne može, ovo je van svake pameti. Svatko ima pravo prosvjedovati, ali fizički napadi i vulgarno vrijeđanje su neprihvatljivi i nedopustivi – rekao nam je Kolar. </p><p>Prema posljednjim infomacijama, policija za Čehulića neće tražiti istražni zatvor. Kaznenu prijavu podnijet će redovnim putem Općinskom državnom odvjetništvu.</p>